রাসূলের জীবনাদর্শের দিকে তাকালে আমরা দেখব, তিনি ইসলাম কায়েমের জন্য কোন নেতিবাচক পথ কিংবা চরমপন্থাকে গ্রহণ করেননি। বরং তাঁর পথ ছিল দাওয়াতের পথ। অর্থাৎ ইতিবাচক পন্থায় ইসলামের শিাকে তিনি মানুষের সামনে তুলে ধরেছিলেন। আল্লাহর বিধান অনুসরণের গুরুত্ব ও সুফল তিনি মানুষের সামনে তুলে ধরেছিলেন এবং পাশাপাশি ঐশী হেদায়াত প্রত্যাখ্যানের পরিণাম সম্পর্কেও তিনি মানুষকে সতর্ক করে দিতেন। কিন্তু সত্যের আদর্শ ইসলামকে গ্রহণ করার জন্য তিনি কখনো মানুষকে বাধ্য করেননি। জোর করে আল্লাহ’র বিধান মানব সমাজে চাপিয়ে দেননি কিংবা চরমপন্থায় ইসলামী শাসন কায়েম করেননি। এটা আল্লাহ’রই নির্দেশ ছিল যে, তিনি তাঁর নবীকে ‘দারোগা’ করে পাঠাননি। কারণ আল্লাহ’র নেয়ামত অপাত্রে দেয়ার মত বিষয় ছিল না। যে জাতি আল্লাহ’র হেদায়াত গ্রহণ করতে প্রস্তুত নয়, আল্লাহ জোর করে তাদের উপর তা চাপিয়ে দিতে চান না। অবশ্য যারা আল্লাহ’র কালামকে গ্রহণ করতে আগ্রহী হয় তাদেরকেই তিনি এ নেয়ামতের সুফল ভোগ করার সুযোগ প্রদান করেন। এ কারণে ইসলামী সমাজ কায়েমের ক্ষেত্রে জনমতটি ছিল সব সময়ই প্রধান বিবেচ্য বিষয়। গণমত ইসলামের অনুকূল হলেই কেবল ইসলাম কায়েম সম্ভব হয়েছে, আর যেখানে জনমত ইসলামের প্রতিকূলে ছিল, সেখানে ইসলাম প্রতিষ্ঠিত হয়নি।